Mikko Kärnän (kesk) mukaan ihmisiä kuolee Uudenmaan eristyksen purkautumisen takia. Kurvinen pitää Kärnän kannanottoa yliampuvana.

Keskusta noudattaa aina lakia, keskustan eduskuntaryhmän puheenjohtaja Antti Kurvinen sanoo. Keskustan puheenjohtaja, valtiovarainministeri Katri Kulmuni tviittasi, että Uudenmaan eristyksen purkamisesta ei ole kysymys mielipideasiasta, vaan perustuslain noudattamisesta.­

Keskusta olisi halunnut jatkaa Uudenmaan eristämistä varotoimena esimerkiksi vappuun tai toukokuun puoliväliin saakka, keskustan eduskuntaryhmän puheenjohtaja Antti Kurvinen kertoo Ilta-Sanomille.

– Se oli ryhmämme laajan enemmistön näkemys, mutta oikeuskanslerin kannanotto ei jättänyt harkintavaltaa. Ei keskustan eduskuntaryhmä voi kävellä oikeuskanslerin yli. Jos ministerit toimivat oikeuskanslerin näkemystä vastaan, he ovat valtakunnanoikeudessa, se on virkarikos, Kurvinen painottaa.

Oikeuskansleri Tuomas Pöysti teki Kurvisen mukaan tiistai-iltana selväksi, ettei Uudenmaan eristämistä voida enää jatkaa.

– Meillä on perusoikeusmyönteinen laintulkinta perustuslaissa, esitettiin täysin selkeä arvio, että Uudenmaan sulkua ei ole edellytyksiä jatkaa ja siihen me tyydymme.

Mikko Kärnä (kesk) tiedotti heti hallituksen tiedotustilaisuuden jälkeen, että ”ihmisiä kuolee nyt perustuslakimme takia”. Kärnän mielestä esimerkiksi Lapin maakunta olisi tullut eristää.

Kurvinen pitää Kärnän kannanottoa ”yliampuvana”.

– Ei varmaan perustuslain takia kukaan kuole. En pidä tätä kovin hyvänä sanavalintana.

Oikeuskansleri Tuomas Pöysti poistui Säätytalolta hallituksen neuvotteluista myöhään tiistai-iltana.­

Kurvisen mukaan keskustan eduskuntaryhmän poliittinen kanta on se, että uusien rajoitustoimien käyttöä pitäisi pohtia. Koronavirusepidemian huippu koittaa sosiaali- ja terveysministeriön mukaan vasta touko- tai kesäkuussa.

– Tulee miettiä uusia liikkumisrajoituksia tai muuta, jotta epidemia ei karkaa käsistä.

Kurvinen selvittäisi esimerkiksi sitä, pitäisikö kasvomaskeja alkaa käyttää julkisilla paikoilla, kuten kaupoissa.

Epäselvää tosin on, miten maskeja riittäisi tavallisille kansalaisille, kun terveydenhuollossakin on pulaa suojavarusteista.

Kurvisen mukaan tulisi pohtia myös sitä, pitäisikö kokoontumissäännöksiä kiristää entisestään.

Tällä hetkellä voimassa on hallituksen linjaus, jonka mukaan kokoontumiset tulee rajoittaa kymmeneen henkilöön.

Mikko Kärnä sai läksytystä sanavalinnoistaan keskustan eduskuntaryhmän puheenjohtajalta Antti Kurviselta. Kärnän mielestä ”sulun purkautuessa ihmisiä kuolee perustuslakimme takia, kun ohjeita ja suosituksia ei kuitenkaan noudateta”.­

Keskusta on profiloitunut perinteisesti maakuntien ja pienten paikkakuntien puolestapuhujaksi.

Kurvisen mielestä on vastakkainasettelu Uudenmaan ja muun Suomen välillä on turhaa.

– Epidemia tulee käymään jokaisen maakunnan ja kunnan läpi, ei tämä ole Uusimaa vastaan muu Suomi -juttu.

Kurvinen muistuttaa silti, että Helsingissä on aivan erilainen määrä tehohoitopaikkoja kuin pienemmillä paikkakunnilla. Esimerkiksi Rovaniemellä tehohoitopaikkoja on alle kymmenen.

Kurvinen katsoo, että valmiuslaki pitää uudistaa koronakriisin jälkeen, jotta esimerkiksi erilaisia liikkumisrajoituksia voidaan ottaa helpommin käyttöön.